[{"text_idx": "#000000", "text": "Dewch i nabod eich llyfrgellwyr"}, {"text_idx": "#000001", "text": "Mae Llyfrgellwyr Pwnc yn darparu hyfforddiant ar sgiliau gwybodaeth ac yn cynnig cymorth a chyngor ar ddefnyddio\u2019r llyfrgelloedd, dod o hyd i adnoddau ar gyfer eich aseiniadau a chyfeirnodi. Maen nhw hefyd yn edrych ar o\u0302l eich rhestrau darllen a\u2019ch canllawiau pwnc."}, {"text_idx": "#000003", "text": "Mae croeso mawr ichi drefnu cyfarfod MS Teams gyda\u2019ch Llyfrgellydd Pwnc os oes gennych unrhyw gwestiynau am ddefnyddio\u2019r Llyfrgell neu os hoffech gyngor \u2013 cewch wneud hyn ar-lein yma, neu drwy e-bost. Anfonnwch neges atyn nhw i ddweud helo!"}, {"text_idx": "#000005", "text": "Pan oeddwn i\u2019n bedair ar ddeg oed, gwirfoddolais yn fy llyfrgell leol i gael profiad gwaith. Mwynheais dreulio oriau yn didoli\u2019r cardiau llyfrgell cardbord i\u2019r dro\u0302r derw hardd yn nhrefn yr wyddor. Mi wnaeth yr awydd i deithio yn ddiweddarach fy arwain i ddilyn gyrfa ym myd dawns. Dychwelais i fyd llyfrgelloedd trwy raddio gyda gradd Addysg ac Astudiaethau Gwybodaeth a Llyfrgell, yn dri deg tri oed, ar o\u0302l astudio\u2019n rhan-amser o amgylch swydd amser-llawn fel hyfforddwr dawns yng Nghanolfan y Celfyddydau, Aberystwyth."}, {"text_idx": "#000006", "text": "Rwyf wedi cael fy nghyflogi yn Llyfrgell Hugh Owen ers 2017, ac mae\u2019n anrhydedd o\u2019r mwyaf mai fi yw llyfrgellydd pwnc cyntaf Aberystwyth ar gyfer Gofal Iechyd."}, {"text_idx": "#000008", "text": "Rwyf newydd gwblhau diploma o\u0302l-raddedig mewn rheoli gwybodaeth a gwasanaethau llyfrgell ac wedi dechrau dysgu Cymraeg, gwell hwyr na hwyrach! Cyn Cofid, roeddwn yn mwynhau dawnsio Ballroom a Lladin, teithio a karaoke. Yn y byd sydd ohoni, rwyf wrth fy modd yn ymweld a\u0302 phrosiectau bywyd gwyllt lleol sydd wedi ailagor a gwylio seiclo proffesiynol ar y teledu."}, {"text_idx": "#000010", "text": "Yn blentyn, roeddwn i\u2019n ddarllenydd ac yn gasglwr llyfrau brwd. Fel oedolyn, bues i\u2019n gweithio am lawer o flynyddoedd anhapus yn y fasnach lyfrau ail-law a phrin cyn dod yn llyfrgellydd yma ym Mhrifysgol Aberystwyth. Gallai hyn oll eich arwain i feddwl fy mod yn dipyn o ferlod un tric, ond hoffwn ei gwneud yn gwbl glir fy mod yn mwynhau pethau ar waha\u0302n i lyfrau, fel... yym..."}, {"text_idx": "#000012", "text": "Dechreuais wirfoddoli mewn llyfrgelloedd yn 14 oed, yna cefais fy swydd llyfrgell a\u0302 tha\u0302l gyntaf yn 16 oed yn gweithio ar ddyddiau Sadwrn \u2013 a dyna fy rhoi i ar ben ffordd. Pan nad ydw i allan yn beicio ar fryniau tonnog Ceredigion, rwy\u2019n mwynhau addysgu a helpu pobl, felly cysylltwch ag unrhyw gwestiwn waeth pa mor fawr neu fach!"}, {"text_idx": "#000014", "text": "Ers i mi gael profiad gwaith yn fy llyfrgell gyhoeddus leol yma yn Aberystwyth pan yn ddisgybl yn yr ysgol uwchradd (...a dwi\u2019n mynd no\u0302l sawl blwyddyn nawr!), roeddwn yn gwybod mai ym myd y llyfrau yr hoffwn fod. Ymunais a\u0302 Gwasanaethau Gwybodaeth yn 2001 a sawl blwyddyn yn ddiweddarach ennillais radd o\u0302l-raddedig mewn Astudiaethau Gwybodaeth a Llyfrgell yma yn y Brifysgol fel dysgwr o bell. Yn fy amser sba\u0302r \u2013 rhwng edrych ar o\u0302l y teulu, cathod, ieir a bochdewion \u2013 rwy\u2019n mwynhau darllen a bod yn greadigol gyda chelf, crefft a chaligraffi."}, {"text_idx": "#000016", "text": "Cyn dod i weithio ym Mhrifysgol Aberystwyth, bues i\u2019n dysgu Saesneg yn Sbaen, y Weriniaeth Tsiec, yr Eidal a Gwlad Pwyl. Rwyf hefyd wedi gweithio yn y Gwasanaethau Gyrfaoedd yn SOAS a Chasnewydd, felly gallech ddweud fy mod yn gyfarwydd a\u0302 gweithio gyda myfyrwyr! Cysylltwch os oes angen help arnoch, dyna pam rwyf yma!"}, {"text_idx": "#000018", "text": "Roeddwn i eisiau gweithio mewn llyfrgelloedd ar o\u0302l treulio llawer o amser yn hongian o gwmpas y casgliad cerddoriaeth yn Llyfrgell Gyhoeddus Llanelli ar o\u0302l sylweddoli bod o\u0302l-gatalog Sonic Youth ar gael i\u2019w fenthyg. Ar o\u0302l y brifysgol, bues i\u2019n gweithio yn Llyfrgell y Sefydliad Astudiaethau Cyfreithiol Uwch, Prifysgol Llundain, yna astudiais MSc mewn Gwyddor Gwybodaeth a Llyfrgellyddiaeth. Yn ddiweddarach, gweithiais yn llyfrgelloedd cyhoeddus Casnewydd a Llyfrgell Sefydliad Celf Courtauld. Yn ddiweddarach, ymgymerais a\u0302 PhD yn astudio casgliadau celf yn Llyfrgell Genedlaethol Cymru.... mae hyn i gyd wedi gosod sylfaen dda i mi gefnogi myfyrwyr a staff yn yr adrannau rwy\u2019n gweithio gyda nhw fel Llyfrgellydd Pwnc ym Mhrifysgol Aberystwyth."}, {"text_idx": "#000021", "text": "Roeddwn i\u2019n hoffi helpu fy nghydweithiwr yn llyfrgell yr ysgol lle\u2019r oeddwn yn dysgu. Rwy\u2019n dyfalu mai dyna lle dechreuodd fy nhaith i lyfrgellyddiaeth. Rwy\u2019n mwynhau teithio, garddio a phobi. Yn bennaf oll, rwy\u2019n mwynhau gallu helpu pobl, felly cysylltwch a\u0302 fi os oes gennych unrhyw gwestiynau."}, {"text_idx": "#000023", "text": "I ddathlu Diwrnod Shwmae Su\u2019mae eleni, rydym yn rhannu blog gan ein blogiwr gwadd, Pencampwr Digidol Myfyrwyr, Laurie Stevenson, ac yn cael cip sydyn ar rai adnoddau llyfrgell i\u2019ch helpu i ymarfer a datblygu eich sgiliau darllen a siarad Cymraeg."}, {"text_idx": "#000024", "text": "Ar y 15fed o Hydref bydd hi\u2019n Ddiwrnod Shwmae Su\u2019mae, sy\u2019n ddiwrnod o ddathlu a hyrwyddo\u2019r Gymraeg. Felly roedd arna i eisiau manteisio ar y cyfle hwn fel un o Bencampwyr Digidol y Myfyrwyr i ddefnyddio\u2019r blog i rannu fy mhrofiadau fy hun fel dysgwr Cymraeg."}, {"text_idx": "#000025", "text": "Pam y gwnes i benderfynu cael gwersi Cymraeg?"}, {"text_idx": "#000026", "text": "Fe wnes i syrthio mewn cariad a\u0302 Chymru o fewn dim imi symud yma ac roeddwn i\u2019n gwybod ers cychwyn cyntaf fy nghwrs gradd bod arna i eisiau dysgu mwy am ddiwylliant Cymru a dysgu\u2019r iaith fel ffordd o barchu\u2019r diwylliant a theimlo fy mod i\u2019n perthyn yma. Rwy\u2019n mwynhau heriau deallusol ond wnes i erioed weld diben dysgu ieithoedd fel Ffrangeg neu Sbaeneg os nad oeddwn i am allu eu defnyddio mewn bywyd go iawn. Trwy gydol fy nyddiau ysgol, roeddwn i\u2019n ei chael hi\u2019n anodd teimlo unrhyw fath o frwdfrydedd tuag at ddysgu ieithoedd fel yna. Ond pan gefais gyfle i ddysgu Cymraeg roeddwn i\u2019n hynod o awyddus. Rydw i wrth fy modd yn gallu cynnal sgyrsiau syml ar y bws neu mewn siop neu gaffi ac rydw i wir yn mwynhau\u2019r we\u0302n sy\u2019n dod i wynebau pobl pan maen nhw\u2019n sylweddoli fy mod i\u2019n dysgu\u2019r iaith."}, {"text_idx": "#000027", "text": "Sut y gwnes i fynd ati i ddysgu Cymraeg?"}, {"text_idx": "#000028", "text": "Fe wnes i ofyn am wersi Cymraeg yn fy mlwyddyn gyntaf ond oherwydd Covid doedden nhw ddim yn cael eu cynnal. Ond pan es i i Ffair y Glas yn fy ail flwyddyn siaradais gyda rhywun ar stondin UMCA \u2013 Undeb Myfyrwyr Cymraeg Aberystwyth \u2013 a rhoi fy enw i lawr. Mae\u2019r gwersi\u2019n cael eu darparu gan dysgucymraeg.cymru ac fe ddechreuais i gyda\u2019u cwrs blasu, gyda sesiynau awr o hyd bob wythnos. Eleni rydw i wedi symud ymlaen i\u2019r cwrs lefel mynediad, sydd yn cael ei achredu, ac mae hwnnw\u2019n ddwyawr yr wythnos. Rydw i hefyd yn defnyddio Duolingo i gyd-fynd a\u0302\u2019r gwersi ac mae hynny\u2019n help er mwyn cofio gwybodaeth rhwng y gwersi."}, {"text_idx": "#000029", "text": "Pa adnoddau defnyddiol ydw i wedi dod o hyd iddynt ym Mhrifysgol Aberystwyth?"}, {"text_idx": "#000030", "text": "Drwy UMCA y gwnes i ddod o hyd i\u2019r cyrsiau, ac maen nhw hefyd yn cynnal digwyddiadau Cymraeg eu hiaith a digwyddiadau diwylliannol, ac yn rhoi cyfle i ddysgwyr gwrdd ac ymarfer eu Cymraeg gyda siaradwyr Cymraeg. Mae dolenni i\u2019r cyrsiau ar gael ar wefan y Brifysgol hefyd, a dolenni i adnoddau ar-lein i\u2019ch helpu wrth ichi ddysgu. Mae gan y llyfrgell adnoddau gwych hefyd, gan gynnwys llyfrau, geiriaduron a llyfrau o ymadroddion er mwyn dysgu\u2019r iaith."}, {"text_idx": "#000032", "text": "Os ydych wedi cychwyn ar eich taith i ddysgu Cymraeg, yn meddwl am fentro, neu os ydych yn siaradwr Cymraeg ac am roi sglein ar eich sgiliau, mae gan y llyfrgell ystod eang o adnoddau defnyddiol."}, {"text_idx": "#000033", "text": "Ewch i\u2019r Casgliad Celtaidd ar Lefel F yn Llyfrgell Hugh Owen ac mi ddewch o hyd i filoedd o lyfrau i\u2019ch helpu i ymarfer a datblygu eich sgiliau darllen a siarad \u2013 o nofelau gyda geirfa, i lyfrau gramadeg, i gyrsiau iaith cyflawn."}, {"text_idx": "#000034", "text": "A chofiwch ddweud su\u2019mae wrth staff y Llyfrgell!"}, {"text_idx": "#000036", "text": "Thema Wythnos Llyfrgelloedd eleni yw\u2019r rhan ganolog sydd gan lyfrgelloedd yn cefnogi dysgu gydol oes."}, {"text_idx": "#000037", "text": "Heddiw, rydym yn canolbwyntio ar ein myfyrwyr Dysgu Gydol Oes a\u2019n defnyddwyr allanol."}, {"text_idx": "#000038", "text": "Ein canllaw Dysgu Gydol Oes yw eich canllaw cyflawn i\u2019r llyfrgell a\u2019r adnoddau dysgu ar gyfer eich pynciau. Yma cewch fanylion am adnoddau allweddol a chanllawiau ar sut i ddefnyddio\u2019r llyfrgell a chysylltiadau cymorth."}, {"text_idx": "#000041", "text": "Os ydych yn dychwelyd i fyd addsyg ar o\u0302l seibiant, mynnwch olwg."}, {"text_idx": "#000042", "text": "Mannau astudio a chyfleusterau TG yn y llyfrgell Peidiwch anghofio y gall myfyrwyr Dysgu Gydol Oes ddefnyddio holl gyfleusterau\u2019r llyfrgell megis mannau astudio tawel, cyfrifiaduron, Wi-Fi ardderchog, a\u2019r argraffwyr / copi\u0308wyr. Porwch yr A i Y o Wasanaethau\u2019r Llyfrgell yma."}, {"text_idx": "#000044", "text": "Dysgu Cymraeg neu am wella eich sgiliau? Dewch chi o hyd i bopeth sydd ei angen arnoch i ymarfer a datblygu\u2019ch sgiliau darllen a siarad yn y casgliad hwn \u2013 o nofelau graddedig gyda geirfa i wers-lyfrau."}, {"text_idx": "#000047", "text": "Digimap Mae\u2019r gwasanaeth hwn yn darparu data mapiau Arolwg Ordnans llawn a chynhwysfawr a mapiau hanesyddol yn ogystal a\u0302 data daearegol. Mae Digimap yn adnodd hudol ac yn ddefnyddiol tu hwnt i ymchwilwyr hanes lleol a Gwyddorau Daear fel ei gilydd. Yr unig beth sydd angen arnoch yw cyfrif e-bost Prifysgol Aberystwyth i gofrestru i\u2019w weld."}, {"text_idx": "#000048", "text": "Linkedin Learning Caiff holl fyfyrwyr ddefnyddio\u2019r cyfoeth o gyrsiau gan arbenigwyr sydd ar gael ar-lein am ddim ac yn ddiderfyn 24/7 trwy Linkedin Learning."}, {"text_idx": "#000051", "text": "Mae ein llyfrgelloedd yn croesawu gwahanol gategori\u0308au o ddefnyddwyr allanol, o gyn-fyfyrwyr ac aelodau o staff sydd wedi ymddeol ac sy\u2019n awyddus i ddal i ddefnyddio adnoddau\u2019r llyfrgell, myfyrwyr o sefydliadau eraill sy\u2019n ymweld ag Aber ac angen lle i astudio neu drigolion lleol."}, {"text_idx": "#000055", "text": "Heddiw, rydym yn canolbwyntio ar gyfleodd dysgu i fyfyrwyr Prifysgol Aberystwyth y tu allan i\u2019r ystafelloedd dysgu gydag adnoddau\u2019r llyfrgell."}, {"text_idx": "#000056", "text": "Teithiau llyfrgell Os ydych chi\u2019n newydd i Brifysgol Aberystwyth, yn gyntaf, croeso! Yn ail, dewch ar daith o amgylch y llyfrgell! Mae staff cyfeillgar y llyfrgell yma i\u2019ch tywys o gwmpas ac i ddangos y llyfrgell i chi. Does dim angen archebu lle ymlaen llaw ac mae croeso i bawb \u2013 amseroedd a manylion yma."}, {"text_idx": "#000057", "text": "Mae taith rithiol Llyfrgell Hugh Owen ar gael i\u2019w gweld isod a dyma restr ddefnyddiol A i Y o Wasanaethau Llyfrgell i\u2019ch rhoi ar ben ffordd."}, {"text_idx": "#000058", "text": "Meddalwedd a Gwasanaethau TG Cymerwch olwg ar ein tudalennau gwe i weld pa wasanaethau ac adnoddau TG sydd ar gael ichi. Os oes angen help neu gyngor arnoch, cysylltwch a\u0302 thi\u0302m y Ddesg Wasanaeth ar-lein neu dros y ffo\u0302n."}, {"text_idx": "#000059", "text": "Ffuglen a darllen er pleser Does dim prinder llyfrau yn ein llyfrgelloedd ac os ydych chi\u2019n chwilio am rywbeth i\u2019w ddarllen \u2013 sydd ddim yn werslyfr cwrs \u2013 mi allwn ni helpu! Porwch drwy Primo, catalog y llyfrgell ar-lein er mwyn dod o hyd i lyfrau ac e-lyfrau, rhowch gip ar ein casgliad o Ffuglen Gyfoes ger y Ddesg Ymholiadau ar Lefel F, porwch y silffoedd o farc dosbarth PN neu ddewch o hyd i filoedd o lyfrau Cymraeg yn y Casgliad Celtaidd. Mae yma nofelau graffig hefyd a llawer o lyfrau ffeithiol a barddoniaeth."}, {"text_idx": "#000060", "text": "Ewch i Primo, catalog y llyfrgell i gael golwg."}, {"text_idx": "#000061", "text": "Casgliad ffuglen gyfoes, Llyfrgell Hugh Owen"}, {"text_idx": "#000062", "text": "Linkedin Learning Mae miloedd o gyrsiau ar-lein dan arweiniad arbenigwyr ar gael i holl fyfyrwyr PA gyda Linkedin Learning."}, {"text_idx": "#000063", "text": "Dyma ddetholiad bach o gyrsiau a allai\u2019ch helpu i ddatblygu sgiliau newydd a mynd ar drywydd diddordebau a hobi\u0308au newydd gan Laurie Stevenson, Pencampwr Digidol Myfyrwyr:"}, {"text_idx": "#000064", "text": "Casgliad Gweithgareddau Allgyrsiol i Fyfyrwyr Dyma gasgliad o gyrsiau ag amrywiaeth o sgiliau a gweithgareddau creadigol y gallech fod a\u0302 diddordeb yn eu dysgu ar y cyd a\u0302\u2019ch astudiaethau, i gael saib o\u2019ch aseiniadau neu i lenwi ennyd o ddiflastod!"}, {"text_idx": "#000065", "text": "Dysgu Cymraeg Awydd dysgu neu loywi eich Cymraeg yn ystod eich cyfnod yn Aber? Does dim angen chwilio ymhellach na\u2019r Casgliad Celtaidd! Mae\u2019r casgliad yn cynnwys cannoedd o lyfrau i\u2019ch helpu i ddysgu a datblygu eich Cymraeg, o gyrsiau iaith cyflawn a llyfrau gramadeg i ffuglen gyda geirfa ddefnyddiol."}, {"text_idx": "#000068", "text": "Canllawiau\u2019r Llyfrgell Ymgyfarwyddwch a\u0302 dewis y llyfrgell o LibGuides. Cewch yma eich canllaw pwnc a fydd yn eich cynorthwyo i ddod o hyd i adnoddau ar gyfer eich pwnc, yn ogystal ag amrywiaeth o ganllawiau i\u2019ch cynorthwyo i wneud y mwyaf o\u2019r llyfrgell, datblygu eich sgiliau llythrennedd gwybodaeth a gwella eich cyflogadwyedd."}, {"text_idx": "#000069", "text": "Eich llyfrgellwyr pwnc sydd yn gyfrifol am y LibGuides ac maen nhw yma i\u2019ch helpu gydag adnoddau academaidd ac arbenigol ar gyfer eich astudiaethau. Gallant eich helpu i ganfod a gwerthuso\u2019r wybodaeth sydd ei hangen arnoch a\u2019ch helpu i\u2019w chyfeirnodi\u2019n gywir. Chwiliwch am fanylion cyswllt eich llyfrgellydd ar dudalen ein Llyfrgellwyr Pwnc."}, {"text_idx": "#000071", "text": "Darllen yn Well \u2013 Casgliad Lles Mae Casgliad Lles y llyfrgell yma i\u2019ch cynorthwyo i ddeall a rheoli llawer o gyflyrau iechyd meddwl cyffredin neu deimladau a phrofiadau anodd. Mae\u2019r teitlau sydd wedi eu cynnwys yn y casgliad ar y rhestr Darllen yn Well, yn llyfrau ac e-lyfrau ac maent wedi\u2019i threfnu yn o\u0302l meysydd pwnc er mwyn eich helpu i ddod o hyd i\u2019r hyn sydd ei angen arnoch."}, {"text_idx": "#000072", "text": "Gwyliwch y fideo fer hon i ddysgu rhagor:"}, {"text_idx": "#000074", "text": "Heddiw byddwn yn canolbwyntio ar holl staff Prifysgol Aberystwyth a rhai o adnoddau\u2019r llyfrgell sy\u2019n cynorthwyo unigolion i ddatgloi a chyflawni eu potensial ar bob cam o\u2019u bywydau a\u2019u gyrfaoedd."}, {"text_idx": "#000076", "text": "Digimap Mae\u2019r gwasanaeth hwn yn darparu data mapiau Arolwg Ordnans llawn a chynhwysfawr a mapiau hanesyddol yn ogystal a\u0302 data daearegol. Adnodd hynod ddefnyddiol a difyr yw Digimap, a fydd yn diddanu ymchwilwyr hanes lleol a phobl sy\u2019n ymwneud a\u0302\u2019r Gwyddorau Daear fel ei gilydd. Yr unig beth sydd angen arnoch yw cyfrif e-bost Prifysgol Aberystwyth i gofrestru i ddefnyddio\u2019r adnodd."}, {"text_idx": "#000078", "text": "Box of Broadcasts Ydych chi\u2019n gwneud rhywfaint o ymchwil? Mae Box of Broadcasts (BoB) yn wasanaeth teledu a radio ar alw i staff a myfyrwyr at ddefnydd academiadd, sy\u2019n cynnig mynediad at ddwy filiwn o ddarllediadau o dros 65 o sianeli teledu am ddim. Erbyn hyn mae BoB hefyd yn cynnwys archif y BBC, sef rhaglenni radio a theledu hanesyddol."}, {"text_idx": "#000079", "text": "Y Weithfan Ystafell astudio 24 awr yw\u2019r Weithfan, sydd yn darparu cyfrifiaduron, peiriannau argraffu, WiFi, ac ystafell astudio i grwpiau / ystafell gyfarfod i fyfyrwyr a staff PA. Dewch o hyd i\u2019r Weithfan wrth ymyl y Wetherspoons ger gorsaf drenau Aberystwyth a dewch a\u0302\u2019ch Cerdyn Aber i gael mynediad."}, {"text_idx": "#000080", "text": "Y Weithfan o\u2019r tu blaen"}, {"text_idx": "#000082", "text": "Darllen er pleser Mae gan y llyfrgell gasgliadau sylweddol o ffuglen, llyfrau ffeithiol a barddoniaeth ar gyfer darllen er pleser. Porwch ein casgliad Ffuglen Gyfoes wrth ymyl y Ddesg Ymholiadau ar Lefel F neu ewch at y silffoedd o\u2019r nod dosbarth PN (neu catalog y llyfrgell, Primo)."}, {"text_idx": "#000085", "text": "Linkedin Learning Gall pob myfyriwr ac aelod o staff PA ddefnyddio\u2019r cyfoeth o gyrsiau sydd ar gael ar-lein yn rhad ac am ddim ac sydd wedi\u2019u harwain gan arbenigwyr trwy Linkedin Learning."}, {"text_idx": "#000087", "text": "Casgliad Datblygiad Personol a Phroffesiynol \u2013 Mae\u2019r casgliad hwn yn cynnwys cyfres o gyrsiau sydd wedi\u2019u cynllunio i gynorthwyo aelodau o staff i ddatblygu eu sgiliau proffesiynol a phersonol."}, {"text_idx": "#000089", "text": "Rhowch gyfeiriad e-bost i danysgrifio a chael eich hysbysu am gofnodion newydd"}]